Európsky hospodársky a sociálny výbor

Európsky hospodársky a sociálny výbor je poradným orgánom EÚ reprezentujúcim zamestnávateľov, odborové zväzy, poľnohospodárov, spotrebiteľov a ďalšie záujmové skupiny, ktoré kolektívne tvoria organizovanú občiansku spoločnosť. Predkladá ich názory a bráni ich záujmy v rokovaniach o politike s Radou, Komisiou a Európskym parlamentom. Výbor bol založený v roku 1957 na základe Rímskej zmluvy na základe snahy zjednotiť hlasy rozličných záujmových skupín pri vytváraní Spoločného trhu.

Sídlo EHSV je v Bruseli.

 Zloženie Výboru 
EHSV je zložený z 350 zástupcov členských štátov, ktorí zastupujú hospodárske a sociálne záujmové skupiny v Európe. Členovia EHSV sú nominovaní národnými vládami a vymenovaní Radou Európskej Únie na obdobie 5 rokov s možnosťou opätovného vymenovania do funkcie. Politicky pracujú úplne nezávisle. 

Členovia EHSV sú rozdelení do 3 skupín:
 zamestnávatelia - má členov zo súkromného a verejného sektora priemyslu, z malých a stredných podnikov, obchodných komôr, veľkoobchodu i maloobchodu, bankovníctva a poisťovníctva, dopravy a poľnohospodárstva.
 zamestnanci (pracujúci) - zastupuje všetky kategórie zamestnancov od manuálnych po riadiacich. Ich členovia sú z národných odborových organizácii.
 rôzne záujmové skupiny - mimovládne organizácie, poľnohospodárske organizácie, malé podniky, remeselné a profesijné združenia, družstevné a neziskové združenia, spotrebiteľské a environmentálne organizácie, vedecké obce a združenia, ktoré reprezentujú rodiny, ženy a zdravotne postihnutých občanov.

KrajinaPočet členovNemecko, Francúzsko, Taliansko24Poľsko, Španielsko21Rumunsko15Belgicko, Grécko, Holandsko, Česko, Maďarsko,Rakúsko, Portugalsko, Švédsko, Bulharsko12Dánsko, Írsko, Chorvátsko, Litva, Fínsko, Slovensko9Estónsko, Lotyšsko, Slovinsko7Cyprus, Luxembursko6Malta5SPOLU329

 Činnosť EHSV 
EHSV má tri hlavné úlohy:
 Radí Rade EÚ, Komisii a Európskemu parlamentu buď na ich žiadosť, alebo z vlastnej iniciatívy
 Podporuje väčšiu účasť občianskej spoločnosti na tvorbe politík EÚ
 Upevňuje úlohu občianskej spoločnosti v nečlenských štátoch EÚ

 Kritika EHSV 
V októbri 2020 sa opätovné vymenovanie poľského obchodného zástupcu Jaceka Krawczyka na ďalšie päťročné funkčné obdobie predsedu EHSV stalo terčom ostrej kritiky, pretože výbor dlhodobo čelí tlaku na lepšie predchádzanie obťažovaniu v organizácii. Krawczyk bol sám obvinený z psychického obťažovania a je stíhaný belgickými orgánmi. Okrem toho konanie Jaceka Krawczyka vyšetroval úrad EÚ pre boj proti podvodom OLAF. Poslanci preto zamietli finančné účty EHSV za rok 2018 kvôli tomu, že neriešil otázku obťažovania. Podľa slov europoslanca Tomáša Zdechovského, ktorý viedol postup udeľovania absolutória za plnenie rozpočtu, nebol EHSV schopný odpovedať na otázky týkajúce sa jeho rôznych chýb a prijať opatrenia, vďaka ktorým by mohol poslancov presvedčiť o tom, že táto konkrétna inštitúcia je schopná chrániť záujmy európskych občanov.

Bola spochybnená aj celková užitočnosť EHSV. Aj keď sa počet administratívnych pracovníkov znížil zo 727 v roku 2013 na 668 v roku 2019 a počet stanovísk klesol, ročný rozpočet EHSV naďalej rástol. Český europoslanec Tomáš Zdechovský uviedol, že „veľmi málo zákonodarcov číta názory tohto výboru. Dopad je takmer nulový.“ Taktiež označil EHSV za „zombie výbor, ktorý stratil účel, ale stále žije“.

 Referencie 

 Externé odkazy 
 oficiálna stránka EHSV

Kategória:Inštitúcie Európskej únie